Na temelju članka 34. stavka 1. točke 3. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21 i 5/21 – pročišćeni tekst), člankom 4. Programa javnih potreba u sportu na području Grada Osijeka za 2024., pod naslovom II. Programski sadržaj "B", točka 2., podtočka 2.2.1. (Službeni glasnik Grada Osijeka br. 18/23), članka 2. točke 5. i članka 4. Plana raspisivanja javnog natječaja i javnih poziva za financiranje udruga iz proračuna Grada Osijeka u 2024. (Službeni glasnik Grada Osijeka br. 2/24) i članka 1. Odluke o raspisivanju i provedbi Javnog poziva za podnošenje prijava za sufinanciranje režijskih troškova sportskih građevina II. kategorije kojima upravljaju sportski klubovi – udruge, iz Proračuna Grada Osijeka za 2024 (KLASA:402-07/24-01/8, URBROJ:2158-1-02-24-6) od 8. ožujka 2024. Gradonačelnik Grada Osijeka, raspisuje: 

JAVNI POZIV

za podnošenje prijava za sufinanciranje režijskih troškova sportskih građevina II. kategorije kojima upravljaju sportski klubovi - udruge iz Proračuna Grada Osijeka u 2024.


I.
Predmet Javnog poziva za podnošenje prijava za sufinanciranje režijskih troškova sportskih građevina II. kategorije kojima upravljaju sportski klubovi - udruge iz Proračuna Grada Osijeka u 2024. (dalje u tekstu: Javni poziv) je prikupljanje prijava za dodjelu financijskih sredstava kojim se sufinanciraju režijski troškovi sportskih građevina II. kategorije kojima upravljaju sportski klubovi - udruge temeljem ugovora o zakupu ili upravljanju.

II.
Pravo sudjelovanja na Javnom pozivu imaju sportski klubovi - udruge koji temeljem ugovora o zakupu ili ugovora o upravljanju gospodare sportskim građevinama II. kategorije u vlasništvu Grada Osijeka od značenja za sport Grada Osijeka.

III.
Sportski klubovi - udruge u skladu s ovim Javnim pozivom mogu podnijeti prijavu za sufinanciranje:
- električne energije,
- vode,
- grijanja,
- plina,
- odvoza miješanog komunalnog otpada,
koji se odnose na:
· mjesec prosinac 2023. godine, 
· [bookmark: _Hlk129612803]razdoblje od siječnja do studenog 2024. godine.

IV.
Ukupan iznos raspoloživih sredstava je 80.000,00 EUR.
Raspon sredstava namijenjen za sufinanciranje po podnesenoj prijavi iznosi od 700,00 EUR do 13.000,00 EUR.
Temeljem ovog Javnog poziva jednom korisniku se godišnje može odobriti maksimalno 13.000,00 EUR.
Očekivani broj prijava koji će se ugovoriti za financiranje je 12.
V.
Uvjeti koje udruga mora ispuniti u Javnom pozivu :
· da je upisana u Registar udruga, Registar neprofitnih organizacija i Evidenciju pravnih osoba u sportu, 
· da ima sklopljen s Gradom Osijekom ugovor o zakupu ili ugovor o povjeravanju na upravljanje sportske građevine II. kategorije u vlasništvu Grada Osijeka za vrijeme za koje se traže financijska sredstva,
· da je statut uskladila sa Zakonom o udrugama, odnosno predala zahtjev za upis promjene statuta nadležnom uredu državne uprave,
· vodi transparentno financijsko poslovanje – financijski izvještaji javno su dostupni u Registru neprofitnih organizacija (za obveznike dvojnog knjigovodstva: godišnji Izvještaj o prihodima i rashodima, Bilanca i Bilješke uz financijske izvještaje, a za obveznike jednostavnog knjigovodstva: Godišnji financijski izvještaj o primicima i izdacima),
· da uredno ispunjava obveze iz svih prethodno sklopljenih ugovora o financiranju iz proračuna Grada Osijeka, te ostalih javnih izvora povezanih sa Gradom Osijekom,
· da uredno ispunjava obveze plaćanja doprinosa za mirovinsko i zdravstveno osiguranje i plaćanja poreza, te druga davanja prema državnom proračunu i proračunu Grada Osijeka,
· da se protiv korisnika financiranja, odnosno osobe ovlaštene za zastupanje udruge ne vodi kazneni postupak niti je pravomoćno osuđena za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

VI.
Javni poziv bit će otvoren od 15. ožujka 2024. do 15. travnja 2024.

VII.
Prijava na Javni poziv mora sadržavati:
· Obrazac za prijavu (Obrazac br. 1.),
· Obrazac proračuna (Obrazac br. 2.)
U Obrazac proračuna (Obrazac br. 2.) upisuju se iznosi koji se planiraju za pojedini mjesec. Za mjesece za koje su već plaćeni režijski troškovi unose se stvarni iznosi.
Uz svaki pojedini obrazac obavezno je dostaviti presliku kartice režijskih troškova iz 2023. koja će služiti za procjenu troškova u 2024.

VIII.
Javni poziv će biti objavljen na mrežnoj stranici Grada Osijeka www.osijek.hr i trajat će 30 dana od dana objave na mrežnoj stranici Grada Osijeka.

IX.
Prijava na ovaj javni poziv dostavlja se na propisanim obrascima, koji su zajedno s Uputama za prijavitelje, dostupni na internetskim stranicama Grada Osijeka (www.osijek.hr ).
Obrasci, koji su sastavni dio dokumentacije za prijavu, ispunjavaju se na računalu i podnose se u papirnatom obliku (jedan izvornik) ili elektronički putem portala E-usluge Grad Osijek.
Prijava u papirnatom obliku mora sadržava obvezne obrasce vlastoručno potpisane od strane osobe ovlaštene za zastupanje udruge te ovjerene službenim pečatom udruge. 

X.
Prijava na javni poziv s dokumentacijom, sukladno navedenom u točki VII. ovog Javnog poziva, dostavlja se u papirnatom obliku (preporučeno poštom ili u pisarnici Grada Osijeka) ili elektroničkim putem:

1. Preporučeno poštom ili osobno, u zatvorenoj omotnici, u pisarnicu Grada Osijeka, na adresu: 

GRAD OSIJEK
Upravni odjel za društvene djelatnosti
Franje Kuhača 9
31 000 Osijek
s naznakom: „Ne otvaraj - Javni poziv za podnošenje prijava za sufinanciranje režijskih troškova sportskih građevina II. kategorije kojima upravljaju sportski klubovi – udruge iz Proračuna Grada Osijeka u 2024.“

ili:
2. Elektroničkim putem, u elektronskom obliku putem portala  E-usluge Grad Osijek (http://e-usluge.osijek.hr)
Popunjava se E-obrazac pod nazivom Prijava na Javni poziv za podnošenje prijava za sufinanciranje režijskih troškova 2024.
Za sve prijavitelje obvezan je dokument Obrazac proračuna (Obrazac br. 2.). Obrazac se može preuzeti prilikom ispunjavanja prijavnog obrasca ili na mrežnoj stranici Grada Osijeka www.osijek.hr.  
XI.
Razmatrat će se samo prijave koji su pravodobno prijavljene te koje u cijelosti zadovoljavaju propisane uvjete Javnog poziva.
Odluku o odobravanju financijske potpore i sklapanju ugovora o sufinanciranju režijskih troškova sportskih građevina II. kategorije kojima upravljaju sportski klubovi – udruge iz Proračuna Grada Osijeka u 2024. donosi Gradonačelnik Grada Osijeka najkasnije u roku 30 dana od završetka natječaja, a ista će biti objavljena na internetskoj stranici Grada Osijeka.
Postupak procjene prijava i donošenje odluke o odobravanju financijskih sredstava, postupak ugovaranja, postupak podnošenja prigovora, postupanje s dokumentacijom i izvješćivanje, opisani su u Uputama za prijavitelje na Javni poziv.

XII.
Nepotpuni prijedlozi kao i prijedlozi koji nisu dostavljeni na propisanim obrascima neće se razmatrati.

KLASA: 402-07/24-01/8
URBROJ: 2158-1-07-04/5-24-8
Osijek, 15. ožujka 2024.
	GRADONAČELNIK
	Ivan Radić, mag. oec., vr.

